FI Euroopan unionin virallinen lehti C 286/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 286/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TOMATE LA CAÑADA”

EY-N:o: ES-PGI-0005-0664-04.12.2007

SMM ( X ) SAN ( )

1. Nimike:

”Tomate La Cañada”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus kohdan 1 tuotteesta:

Tomaatin hedelmä (Lycopersicon esculentum Mill.), josta saadaan seuraavia kauppamuotoja: pyöreä sileä tomaatti, uurteinen tomaatti, soikea tai pitkulainen tomaatti ja kirsikkatomaatti

— pyöreä sileä tomaatti: hedelmän väri on voimakkaan tumma, sen kanta on kirkkaan vihreä ja siinä on kaunis värimuutos

— kirsikkatomaatti (mukaan lukien cocktailtomaatti): tomaatin erityispiirteitä ovat sen maku, sokerisuus ja halkaistavuus. Tomaatin tertut ovat pitkiä ja erillään toisistaan.

— uurteinen tomaatti: tumma, yhtenäisen muotoinen uurteinen hedelmä, jonka kanta on kirkkaan vihreä ja maku on erinomainen

— soikea tai pitkulainen tomaatti: yhtenäisen muotoinen, soikea, kiinteä ja herkullinen hedelmä, joka erottuu muista kauppamuodoista emäksisemmän makunsa ja viuhkamaisten oksiensa ansiosta

Tomate La Cañada -tomaatin neljän kauppamuodon fysikaalis-kemialliset ja aistinvaraiset piirteet asettuvat seuraaviin rajoihin:

— lykopeenipitoisuus 10,8–44 milligrammaa 100 grammassa

— C-vitamiinipitoisuus 62–195 milligrammaa 100 gramman tuorepainoa kohti

— L (väriarvo) 38–49

— väri (värikartan asteikon mukaan) 2–11

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Ei sovelleta.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityissäännöt:

Kaikki pakkaukset, joissa lähetetään suojatun maantieteellisen merkinnän saaneita tomaatteja, varustetaan sääntelyneuvoston antamilla numeroidulla etiketeillä, jotka lähetetään sääntelyneuvostoon, joissa on oltava maininta tuotteen suojatusta maantieteellisestä merkinnästä ja sen logo ”Tomate La Cañada”.

4. Maantieteellisen alueen tarkka kuvaus:

Suojatulla maantieteellisellä merkinnällä varustettua Tomate La Cañada -tomaattia tuotetaan hydrogeologisilla alueilla 06.11 (Campo de Níjar) ja 06.12 (Andarax-Almería), jotka sijaitsevat Campo de Nijarin ja Bajo Andaraxin alueilla Almerían maakunnassa Espanjassa. Molempien alueiden pohjavesi on suolaantunutta, ja sen pääasiallista fasiesta on natriumkloridi. Näillä pohjavesillä kastellut viljelypalstat ovat myös suolaantuneita. Nämä rajatun alueen erityispiirteet vaikuttavat tuotteen erityispiirteisiin.

Nämä hydrogeologiset alueet ovat yhteispinta-alaltaan 901 neliökilometriä.

Tämä rajattu alue sijaitsee Espanjan kaakkoisosassa Almerían maakunnassa, joka rajoittuu pohjoisessa suuriin vuoristoihin Sierra Nevadaan ja Sierra de Los Filabresiin, hieman etelämpänä Sierra Alhamillaan ja Sierra Cabreraan ja lännessä Sierra de Gadoriin. Etelässä ja idässä alue rajoittuu Välimereen.

Tuotantoalueeseen kuuluu 22 kuntaa, joista osa vain osittain: Almería, Huercal de Almería, Pechina, Viator, Gador, Benahadux, Rioja, Santa Fe de Mondujar, Santa Cruz de Marchena, Alsodux, Alhabia, Huécija, Instinción, Illar, Alboloduy, Bentarique, Terque, Alhama de Almería, Níjar, Carboneras, Lucainena de la Torres ja Sorbas.

5. Yhteys maantieteelliseen alueeseen:

5.1 Maantieteellisen alueen erityisyys:

Maaperä: Almerían maakunnassa sijaitsevan Andarax-joen laaksosta Níjarin viljelysmaille asti ulottuva tasainen maa on tulvamaa-aluetta. Toisella puolella maaperä on pääosin dyynejä ja hiekkaa. Maaperästä 95 % on hiekkaa.

Yleensä kalkkipitoisesta kivestä kehittynyt maaperä on syvää ja sen hedelmällisyys on huono. Maaperään kohdistuu myös voimakasta eroosiota.

Tämän rajatun maantieteellisen alueen maaperää rasittaa niin ikään suolaisuus, joka johtuu etenkin hydrogeologisilta alueilta 06.11 ja 06.12 peräisin olevien runsassuolaisten kasteluvesien käytöstä. Näiden alueiden vallitsevaa fasiesta on natriumkloridi.Alueen maaperä on hyvin suolapitoista kalkkia ja suolaa sisältävää tulvamaannosta tai niin ikään runsassuolaista keinomaannosta. Maannostyyppien ansiosta Tomate La Cañada -tomaatin viljelyyn käytettävä maaperä vastaa suolamaannoksen määritelmää.

Rajatulla maantieteellisellä alueella sijaitsevan viljelysalueen maaperä johtaa voimakkaasti sähköä runsaan vaihtuvan kloorin ja natriumin määrän ansiosta. Suurin osa alueen maaperästä on suolaista. Suojatulla maantieteellisellä merkinnällä varustettuja tomaatteja on viljeltävä maaperässä, jonka sähkönjohtokyky on vähintään 4,5 dS/m ja jonka pH on alle 8,5.

Tomate La Cañada -tomaattia viljellään maaperässä, jonka vaihtuvan natriumin pitoisuus on korkeampi (suolamaannos) kuin muilla tomaatinviljelyalueilla. Tomate La Cañada -tomaattia viljellään siis maaperässä, jonka vaihtuvan natriumin määrä on yli 15 %. Muilla alueilla prosentti on pienempi; esimerkiksi Poniente Almeriensen maaperässä vaihtuvaa natriumia on 50 % vähemmän.

Kasteluvesi: Tomate La Cañada -tomaatin viljelysalueita kastellaan pelkästään hydrogeologisilta alueilta 06.11 ja 06.12 peräisin olevalla vedellä. Vedessä on natriumklorideja, sen ionipitoisuus on runsas ja sähkönjohtokyky korkea. Kasteluveden tärkeimmät ionit ovat natrium, kloridit, sulfaatit ja kalsium. Cl–- ja Na+-ionien konsentraatiot 40 % ja 35 % ovat korkeampia kuin muilla viljelysalueilla.

Tomate La Cañada -tomaatin viljelyssä käytettävän kasteluveden sähkönjohtokyky on korkea, jopa 70 % korkeampi kuin kuin muilla viljelyalueilla. Myös näiden kasteluvesien natriumin adsorptioluku on noin neljä kertaa suurempi kuin muilla alueilla, mikä myös selittää vaihtuvan natriumin suurta määrää Tomate La Cañada -tomaatin viljelyalueilla.

Suojatulla maantieteellisellä merkinnällä varustetun Tomate La Cañada -tomaatin kasteluveden sähkönjohtavuuden minimiarvon on oltava vähintään 2,5 dS/m (veden katsotaan olevan jo valmiiksi melko suolaista, mikä heikentää tuotantoa merkittävästi).

Ilmasto ja pinnanmuodostus: Rajattu maantieteellinen alue on kuivan ilmaston aluetta (kuivuusaste 3–6) ja puoliaavikkoa. Kyseessä on Euroopan kuivin alue, jolla ei esiinny pakkasia mutta sataa sen verran, että sitä ei voida kutsua kuivuusaavikoksi.

Alueella esiintyy vähäisiä sateita (vuosittainen sademäärä 200–400 mm), sen keskilämpötila on korkea (16,8–18,3 °C) ja ilmakehä voimakkaasti haihtumista edistävä.

Sade on kuurottaista ja epäsäännöllistä sekä kuukausi- että vuositasolla. Nämä luonnolliset olosuhteet sekä alueen hydrogeologiset ominaispiirteet selittävät pintavesien puuttumisen, minkä takia maanalaisten hydraulisten resurssien käyttäminen on välttämätöntä.

Korkean keskilämpötilan ja alhaisen vuosittaisen sademäärän takia kokonaishaihdunta on voimakasta ja salaojitus vähäistä. Tämän ansiosta liukenevat suolat jäävät maaperään pysyvästi ja nostavat sen sähkönjohtokykyä.

Osa rajatun maantieteellisen alueen ilmastollisista ominaispiirteistä johtuu ilmakehän yleisestä kierrosta, joka määrittää koko Iberian niemimaan ilmastoa. Samalla alueen suhteellinen sijainti Espanjan niemimaan kaakkoiskulmassa, kaukaisimmassa mahdollisessa paikassa, jonka niemimaan ilmastoon vaikuttavat ilmamassat saavuttavat, sekä Afrikan aavikon suuri vaikutus ovat keskeisiä.

Lisäksi viljelyolosuhteisiin vaikuttaa alueen rajoittuminen pohjoisessa suuriin vuoristoihin, kuten Sierra Nevadaan ja Sierra de Los Filabresiin, etelässä Sierra Alhamillaan ja Sierra Cabreraan ja lännessä Sierra de Gadoriin, jotka eristävät alueen pohjoisista ilmastovaikutteista sekä länsi- ja pohjoistuulista. Myös alueen etelä- ja itäpuolella sijaitseva Välimeri vaikuttaa olosuhteisiin.

Alueen sijainti pohjoisten ilmamassojen saavuttamattomissa, sen leveysasteet ja Välimeren vaikutus aiheuttavat alueen poikkeukselliset lämpöolosuhteet. Ilman keskikosteus on 73 %. Kosteus pysyy melko tasaisena ympäri vuoden eikä se aina tiivisty, minkä takia alueella esiintyy sumua hyvin harvoin.

Auringon nettosäteily: Aurinko paistaa tällä rajatulla maantieteellisellä alueella keskimäärin 3 040 tuntia vuodessa. Alueen pilvisyys on Espanjan vähäisintä (35 päivää vuodessa). Kasvihuoneessa keskimääräinen vuosittainen auringon nettosäteily on 137,58 W/m2.

5.2 Tuotteen erityisyys:

Tomaatin hedelmien väriarvot (L): Hunter-mittauslaitteissa käytetään värikoordinaatteja L, a ja b, joilla simuloidaan suorakulmainen kolmiulotteinen vastaväriteoriaan perustuva väriavaruus. Tomate La Cañada -tomaatin väriarvo (L) on suurempi kuin 25–28, jotka ovat yleisimmät tomaatin hedelmän väriarvot.

Pyöreä sileä tomaatti: L-arvo 42–46,5 (7–10 värikartalla)

Soikea tomaatti: L-arvo 42,3–45 (8–9 värikartalla)

Kirsikkatomaatti: L-arvo 38–40 (10–11 värikartalla)

Uurteinen tomaatti: L-arvo 45–49 (2–3 värikartalla)

Lykopeenipitoisuus: Rajatulla maantieteellisellä alueella viljeltyjen tomaattien lykopeenipitoisuus on paljon korkeampi kuin kirjallisuudessa mainittujen muilla tuotantoalueilla viljeltyjen saman kauppamuodon tomaattien lykopeenipitoisuus.

Pyöreä sileä tomaatti: 21–25,8 milligrammaa 100 grammassa tuorepainoa

Pitkulainen tomaatti: 10,8–13,2 milligrammaa 100 grammassa tuorepainoa

Kirsikkatomaatti: 31,6–38,4 milligrammaa 100 grammassa tuorepainoa

Uurteinen tomaatti: 35,4–44 milligrammaa 100 grammassa tuorepainoa

C-vitamiinipitoisuus: Rajatulla maantieteellisellä alueella viljeltyjen tomaattien C-vitamiinipitoisuus on paljon korkeampi kuin kirjallisuudessa mainittujen muilla tuotantoalueilla viljeltyjen saman kauppamuodon tomaattien C-vitamiinipitoisuus.

Pyöreä sileä tomaatti: 153–195 milligrammaa 100 gramman kuivapainossa

Pitkulainen tomaatti: 142–186 milligrammaa 100 gramman kuivapainossa

Kirsikkatomaatti: 62–102 milligrammaa 100 gramman kuivapainossa

Uurteinen tomaatti: 130–155 milligrammaa 100 gramman kuivapainossa

5.3 Syy-seuraussuhde, joka yhdistää maantieteellisen alueen tuotteen erityislaatuun (suojattu alkuperänimitys), maineeseen tai muihin ominaisuuksiin (suojattu maantieteellinen merkintä):

Tomate La Cañada -tomaatin erityisominaisuuksiin (väriarvo, C-vitamiinipitoisuus ja lykopeenipitoisuus) vaikuttavat yksinomaan Campo de Nijarin ja Andarax Almerían hydrogeologisilta alueilta peräisin oleva natriumkloridipitoinen kasteluvesi sekä suolapitoinen ravinteikas maaperä, jota kastellaan edellä mainitulla suolaisella vedellä. Lisäksi niihin vaikuttavat alueen erityiset ympäristöolosuhteet (auringonsäteily, lämpötila ja kosteus).

a) C-vitamiini

Suolainen kasteluvesi edistää C-vitamiinin syntymistä.

Kasteluveden sähkönjohtavuuden lisääminen saa aikaan suolojen kertymistä veteen ja kasvattaa siten hedelmän C-vitamiinipitoisuutta.

Myös tomaattien ennen korjuuta saama auringonsäteily myös vaikuttaa kypsän hedelmän askorbiinihapon (C-vitamiini) määrään.

b) Lykopeeni

Suolainen kasteluvesi edistää lykopeenin syntymistä. Kasteluveden sähkönjohtavuuden lisääminen saa aikaan suolojen kertymistä veteen ja kasvattaa siten tomaatin neljän kauppamuodon lykopeenipitoisuutta. Yleisesti ottaen 18–26 celsiusasteen lämpötilat edistävät lykopeenin ja karotenoidien synteesiä. Rajatun maantieteellisen alueen 18 celsiusasteen keskilämpötila helpottaa lykopeenin synteesiä ja edistää siten Tomate La Cañada -tomaatin korkeaa lykopeenipitoisuutta.

Synteesi ja Tomate La Cañada -tomaatin korkea lykopeenipitoisuus johtuvat myös osmoottisesta suolapaineesta, joka johtuu viljelysalueen maaperän voimakkaasta sähkönjohtokyvystä.

c) Tomaatin hedelmien väriarvot (L)

Hunterin mittausjärjestelmän väriavaruuden L-arvot riippuvat tulevasta auringonsäteilystä, lämpötilasta, suolaisesta vedestä ja viljelymaaperästä.

Suolapitoinen kasteluvesi ja suolapitoinen maaperä nostavat väriarvoja.

Kloori-ionit (Cl–) lisäävät eniten sähkönjohtokykyä samassa pitoisuudessa. Niiden jälkeen seuraavaksi parhaiten sähköä johtavat kalsium- ja suolaionit (Ca2+ ja Na+). Tämä selittää Tomate La Cañada -tomaatin viljelymaaperän voimakkaamman sähkönjohtavuuden, sillä muilla alueilla kalsium- ja suolaionipitoisuudet ovat huomattavasti matalampia.

Tomaatti vaatii kehittyäkseen ja tasaisenvärisiä hedelmiä tuottaakseen paljon auringonsäteilyä ja 8–16 -tuntisia aurinkoisia päiviä. Suuri säteilyn määrä vaikuttaa kasvin kukintaan, lisääntymiseen ja kasvuun edistämällä veden imeytymistä ja siten tuottavuutta.

Koska Tomate La Cañada -tomaattia viljelellään Euroopan aurinkoisimmalla alueella, tomaatit saavat optimaalisen värinsä talvikuukausina.

Kasvihuoneet suojelevat tomaattia liialta valolta keväällä ja kesällä. Aurinkoenergiaan suoraan reagoivat viherhiukkaset kohoavat kohti valonsäteitä yhteyttääkseen.

Aurinkoenergian ollessa hyvin voimakasta keväällä ja kesällä käytetään kasvihuoneita, että auringonvalo ei osuisi viherhiukkasiin vinosti. Sen seurauksena ne saisivat vähemmän valoa, mikä vaikuttaisi hedelmien väritykseen ja kypsymiseen.

Lämpötilan vaikutus väriin on hyvin tiedossa. Rajatun maantieteellisen alueen 16,8–18,3 celsiusasteen keskilämpötila parantaa tomaatin väriä.

Eritelmän julkaisuviite

(asetuksen (EY) N:o 510/2006 5 artiklan 7 kohta)

Eritelmän kokoteksti on saatavissa osoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_tomate.pdf

tai alueellisen maatalous- ja kalastusviranomaisen (Consejería de Agricultura y Pesca) sivuilta (http://www.juntadeandalucia.es/agriculturaypesca/portal) seuraamalla linkkejä ”Industrias Agroalimentarias” > ”Calidad y Promoción” > ”Denominaciones de Calidad” > ”Frutas y Hortalizas”; eritelmä on laatunimikkeen alla

(1) EUVL L 93, 31.3.2006, s. 12.